Knud Erik Hansen (SF), 2001-10-11:
Jeg er nødt til at starte med at spørge Venstre og De Konservative, hvad meningen egentlig er med det her.
Man mangler penge til at trykke valgmateriale og bruger folketingssystemet for at få det udbredt.
Det er jo ikke et konkret forslag.
Det er 15 forskellige forslag, hvoraf de fleste er ganske omfattende, og hvis vi har 5 minutter til at kommentere dem, giver det maksimalt 20 sekunder til hvert forslag.
Jeg synes, det er misbrug af Folketingets tid, for der kan ikke blive nogen seriøs behandling af de 15 forslag.
De burde være fremsat som 15 selvstændige forslag, hvis man mente det alvorligt, og de ikke bare skulle være en del af en valgkamp.
Når det så er sagt, vil jeg sige: Jeg synes, det er rigtigt, og at der er god grund til, at udlændingepolitikken er blevet et markant emne.
Vi lever en verden, hvor en stor del af befolkningen lever i stor fattigdom, og hvor der også er politisk uro.
Det sidste er måske ikke nyt og måske heller ikke det første, men vi lever også i en verden, der er blevet meget mindre.
forskellige reaktioner.
Nogle kan man betegne som panikreaktioner i den vestlige verden, bl.a. i EU, hvor man med mange foranstaltninger lukker grænserne så meget, at FN gennem UNHCR løfter en advarende finger og siger: Nu er det
vist for galt!
Resultatet er, at vi ser en større kriminalisering af transporten af flygtninge.
Desto mere man lukker, desto mere kriminelt bliver hele spørgsmålet om flygtninge, og det er dybt bekymrende.
Alt det har vi set, uden at EU og dermed også Danmark reelt har bekymret sig om, hvorledes man egentlig skal sikre, at folk, der er forfulgt uden for Europas grænser, kan have mulighed for at søge asyl. Interessen for at holde folk ude har været den altdominerende.
Jeg synes, der er brug for at sikre, at folk, der har et reelt behov for asyl, også kan søge det, og hvis det er dét, der er intentionerne med Venstres forslag, kan vi godt støtte noget af det.
Men vi oplever ikke, at det helt er dét, der er intentionerne.
Vi er også enige i, at den forråelse af asylmiljøet, som vi ser, er dybt bekymrende.
Jeg har nævnt, at der er menneskesmugling, der er forsøg på snyd, og der er også megen kriminalitet blandt asylansøgere.
Det er klart, at det er noget, vi ikke kan have, og det er noget, vi skal slås imod.
Jeg tror også, det er vigtigt at sige i lyset af terroren, der blev meget synlig den 11. september, at det jo ikke er blandt asylansøgere, vi skal frygte terrorister.
Det kan man nogle gange komme til ud fra den debat, vi har.
Hvis vore systemer er vågne, er det ganske svært som terrorist at komme igennem vores asylsystem. Hvis man er terrorist, tror jeg, det ville være langt lettere at bruge green card-ordninger og lignende til at komme ind i de europæiske lande.
Vi kan godt støtte en del af Venstres forslag.
Vi synes, det er rigtigt, at der er brug for i stor udstrækning at hjælpe i nærområderne, for det er klart, at vi ikke kan tage alle asylansøgere, og der er utrolig mange, som har brug for hjælp i nærområderne, og det er fattige lande.
Men der er også brug for en anden politik.
Der er også brug for, at man sætter ind over for den planlagte politiske uro.
Nødhjælp i nærområderne og nær ved dem er i virkeligheden et middel her.
Der er i virkeligheden brug for, at vi massivt øger bistandsstøtten, og her er det jo bekymrende, at de borgerlige ikke vil være med, men faktisk vil skære ned.
Men det, der er afgørende, er jo til syvende og sidst, at uanset hvad vi gør, undgår vi ikke, at der er nogle, der banker på vores dør, fordi de er forfulgt.
Her er der brug
for, at de får en ordentlig behandling, hvor vi sørger for retssikkerhed og giver dem mulighed for at få et ordentligt liv i Danmark, og det oplever vi ikke at forslaget her er udtryk for.
Det er faktisk udtryk for det modsatte.
Jeg synes, det er dybt bekymrende, at Venstre og De Konservative, som mener, man skal have retssikkerhed, faktisk med dette forslag på flere punkter griber ind over for retssikkerheden.
Når man har læst forslaget, sidder man tilbage med en fornemmelse af, at Venstre og De Konservative ligesom Dansk Folkeparti egentlig deler mennesker op i over- og undermennesker.
Er man asylansøger, skal man ikke have retssikkerhed, og man skal heller ikke have den værdige behandling, som vi normalt giver mennesker i en retsstat og en velfærdsstat.
Jeg går ud fra, at Venstre og De Konservative fortsat mener, at Danmark skal være en retsstat, men jeg kan godt betvivle det, når jeg ser forslaget her.
Jeg synes også, det er vigtigt, når vi som her står med nogle ganske store problemer, at vi holder hovedet koldt og holder hjertet varmt, for til syvende og sidst drejer det sig om, at vi skal ind til kernen af mennesker, der er forfulgt, og de skal have sikkerhed og også have en ordentlig behandling.
Men når jeg ser dette forslag, har jeg fornemmelsen af, at hos Venstre og De Konservative er det hovedet, der er blevet varmt og hjertet koldt.